
Naslov: Naprodaj tudi dva gradova v Posavju
Napoved za voditelja:

Tudi letos namerava država prodati kar nekaj svojih nepremičnin. Med tem premoženjem je tudi osem gradov - graščina Socka ter gradovi Borl, Viltuš, Otočec, Rihemberk, Gradac, Bizeljsko in Šrajbarski turn, s katerimi bi rada zaslužila nekaj milijonov evrov. Te gradove država prodaja že vrsto let in kljub temu, da so se njihove cene zelo zmanjšale, nekatere celo na desetino prvotne ocenjene vrednosti, verjetno kupcev zanje ne bo, saj so ostali prodajni pogoji za marsikoga nesprejemljivi. To ugotavljajo tudi v Posavju, kjer sta naprodaj dva gradova.

T- Iz Posavja GORAN ROVAN /

X- Snemalec in montažer Tomi Naglič /

Šrajbarski turn v Leskovcu pri Krškem je država skušala prodati že večkrat, čeprav se je pred tem obvezala, da ga bo obnovila. Krška občina je zato pred leti izselila 20 stanovalcev, narejen je bil konservatorski načrt, pridobljeni pa tudi interesenti, ki bi se vselili v obnovljen grad. Zato so v krški občini nad to prodajo ponovno presenečeni.
T- MIRAN STANKO /
X- župan občine Krško /
»Treba upoštevat, da je že pred časom bil sklenjen sporazum z državo oziroma z vlado, da bo pristopila k obnovi tega gradu. Gre namreč za izpolnjevanje neke zaveze v okviru umeščanja odlagališča NSRAO in ta obveza, kar se tiče nas in vlade še vedno drži, saj je napisana na papirju.«
Tudi grad na Bizeljskem se prodaja že vrsto let. Družina Klakočar, ki živi v njem že 40 let, pravi, da si gradu doslej ni ogledal še noben interesent.

T- ŠARLOTA KLAKOČAR /
X- najemnica na gradu Bizeljsko /
»Mi si želimo sicer, da nekdo pride, o ja, ker. Ampak težko. V kakšnem stanju je grad? Oh, o tem pa bi se dalo govorit. Ceste ne bo in to, kaj češ z gradom, če ni dostopen. In po novem sploh nima več parkirnega prostora.«
Na gradu so pred 10 leti prekrili streho, lani za silo popravili porušen strop v kapeli, sicer pa nihče nič ne vlaga. V brežiški občini pa sami niso zainteresirani za odkup.
T- ANICA HRIBAR /
X- vodja oddelka za družbene dejavnosti občine Brežice /

»Jest mislim, da je potrebno dobiti ustreznega, ne vem, lastnika, ki bo verjetno sposoben grad ne samo kupit, ampak potem tudi ustrezno obnovit, ker je potreben obnove.«
Brežiška občina že vrsto let obnavlja brežiški grad, država pa grad v Pišecah. V letu 2012 je bil obnovljen grad Rajhenburg v Brestanici. Zato se v Posavju bojijo, da tudi tokratna prodaja po že smešno nizkih cenah ne bo uspela. 
